Dr Mahathir mengaku gagal berunding dengan Singapura

Berita Harian – 26/3/2006

ALOR STAR: Tun Dr Mahathir Mohamad mengakui beliau gagal berunding dengan Singapura selama 22 tahun menjadi Perdana Menteri kerana republik itu tidak langsung memberikan kerjasama menyelesaikan sesuatu isu.

“Masa mula-mula menjadi Perdana Menteri pada 1981, saya pergi ke Singapura untuk berbaik-baik dengan Perdana Menteri, Lee Kuan Yew tetapi mereka tidak ikhlas berbaik dengan kita,” katanya di sini, semalam.

Beliau berkata, memandangkan Malaysia sendiri mempunyai pendirian, beliau ketika itu perlu membuktikan boleh membangunkan negara ini tanpa kerjasama Singapura.

Ketika menjawab soalan peserta forum ‘Cabaran Masa Depan Orang Melayu’ anjuran Dewan Perhimpunan Melayu Kedah (DPMK) mengenai dasar berbaik-baik dengan Singapura, Dr Mahathir berkata Singapura tidak mahu memberi sedikit pun lebih daripada apa diperolehnya.

“Malah ia akan meminta dua atau tiga kali lebih daripada apa yang diberikannya,” katanya.

Tun Dr Mahathir berkata, keangkuhan Singapura jelas apabila menarik diri daripada menganggotai Pertubuhan Menteri-menteri Pelajaran Asia (SEAMEO) kerana enggan menyumbang AS$10,000 yang diputuskan pada mesyuarat badan itu di Filipina walaupun ia sebuah negara kaya.

Beliau berkata, selama dua setengah tahun Malaysia berunding untuk menaikkan harga air yang dibayar negara itu sebanyak 3 sen bagi 1,000 gelen, tetapi tidak berhasil, sedangkan Singapura jual dengan harga $20 dollar atau RM40 bagi 1,000 gelen.

Dr Mahathir berkata, selepas 2011 apabila perjanjian tamat, Singapura mempunyai cara supaya tidak perlu membayar walau sesenpun kepada Malaysia daripada apa yang dibayar sejak 1927 ketika rundingan dibuat.

“Tiga sen itu nak beli nasi lemak pun tak boleh. Kalau kita naik 6 sen, dia juga naikkan harga jualan balik air itu kepada kita daripada 50 sen kepada RM1 setiap 1,000 gelen.

“Sewa pangkalan tentera laut kita di Woodlands, kita bayar dia (Singapura) naik dan naik, sehingga kita terpaksa serah balik... tapi pernah dia kata ambil balik hak kita? soal beliau.

Source: Berita Harian | www.bharian.com.my